Vaade Pihkva kremlile Velikaja jõelt
**Pihkva** (kõigepealt *Pleskov*; vene keeles Псков, saksa keeles *Pleskau*, läti keeles *Pleskava, Pliskava*) on linn Venemaal Velikaja jõe alamjooksul. Linn on Pihkva oblasti keskus.

Haldus
------

Pihkva on oblasti halduskeskus ja haldusjaotuse raames toimib ka Pihkva rajooni halduskeskusena, kuigi rajooni koosseisu ei kuulu. Pihkva linn on haldusüksus, mille staatus on võrdne rajoonide omaga.

Rahvastik
---------

### Elanike arv

* 175 724 (1979)
* 203 789 (1989)
* 200 000 (2005)
* 197 000 (2006)
* 194 600 (1. septembril 2007)
* 194 200 (2008)
* 193 000 (2009)
* 191 800 (2010)
* 210 340 (2020)
* 189 300 (2023)

Vaade Pihkva kremlile Velikaja jõelt (2014)
### Rahvuslik koosseis

Rahvaloenduse alusel oli 2010. aastal linnaelanikke koosseisus 93,9% venelasi; 1,9% ukrainlasi; 1,1% valgevenelasi, 0,4% armeenlasi. Loenduse andmetel elas linnas ka 154 eestlast, mis oli 0,08% elanikest.

Loodus
------

Pihkva on rohke kõrghaljastusega linn, parkide ja haljasalade kogupind on ligikaudu 40 hektarit.

Linnas paiknevad muuhulgas Linnapark, Puškini nimeline kultuuri- ja puhkepark, Pihkva jõe park, Riia park, Kutuzovi aed, ehitajate park, langenud kangelaste skväär, atraktsioonide park, botaanikaaed, lastepark, dendropark jt.

Ajalugu
-------

 *Pikemalt artiklis Pihkva ajalugu*
Pihkva piirkonna esimesteks asukateks olid arvatavalt soome-ugri hõimud. Arheoloogiliste uuringute alusel on teada, et 10.–11. sajandil elasid piirkonnas idaslaavlaste hulka kuulunud krivitšite hõim, aga ka soome-ugri, balti ja skandinaavia hõimude esindajad. Varasem asula kujunes hiljem linnaks.

Pihkva on Venemaa vanimaid linnu. Pihkvat on esmamainitud 903. aastal, kui vene kroonikates kirjutati, et Kiievi suurvürstile Igorile toodi Pihkvast *Olga-*nimeline naine. Arheoloog Sergei Beletski on aga seisukohal, et juba 862. aastal Truvori rajatud Irboska asula all tuleb tegelikult mõista Pihkvat. Igal juhul sai Pihkvast piirkonna suurim viikingiaegne keskus, mis hoidis enda kontrolli all Narva jõelt Velikaja kaudu Polotskisse suundunud Idatee haru.

Kiievi-Vene riigi koosseisus oli Pihkva Pihkva vürstiriigi keskus, kuid läks 1136. aastal Novgorodi vürstiriigi võimu alla.

Pihkva kindluse mudel
Pihkva 1661. aastal
Pihkva 17. sajandi lõpul
Pihkvalased osalesid koos Riia piiskopi ja riialastega ka sõjaretkedel Eestisse (1210/1211. aasta talvel Soontaganasse). 1212. aastal tungisid sakalased Lembitu juhtimisel Pihkvasse ja rüüstasid linna. 1240. aastal hõivasid linna Saksa ordu väesalgad, kuid 1242. aastal vallutas Aleksandr Nevski linna tagasi.

14.–16. sajandini oli Pihkva linn iseseisva Pihkva vabariigi (Псковская вечевая республика) pealinn. Pihkva oli oluliseks punktiks kaubateel Vana-Liivimaalt Novgorodi ja Moskva suurvürstiriiki.

Samal ajal ehitati Pihkvasse Pihkva Kreml, mille katus hävis osaliselt 2010. aasta aprillis tulekahjus, kannatada said ka Vlasjevskaja torn ja Rõbnitskaja torn

1510. aastal vallutasid linna moskoviidid ning liitsid Pihkvamaa ja Novgorodimaa Moskva suurvürstiriigiga.

Aastatel 1562–1582 toimunud Vene-Poola sõjas piiras aastatel 1581–1582 Pihkvat 50 000-meheline Poola-Leedu sõjavägi Stefan Batory juhtimisel, kuid ei suutnud Pihkva kindlust vallutada.

Venemaa keisririigis oli Pihkva, Pihkva kubermangu kubermangulinn. 

Peterburi–Varssavi raudtee
Aastatel 1852–1862 rajati laiarööpmeline Peterburi–Varssavi raudtee. Raudtee pikkus oli koos haruliinidega 1280 km. Raudtee trass kulges läbi Gattšina, Luga, Pihkva, Ostrovi, Põtalovo, Režitsa, Dünaburgi, Vilno, Landvarovo, Grodno ja Białystoki.

Pihkva oli oluline kaubanduskeskus, 1914. aastal sai linn oma elektrijaama ja elektritrammiliini.

Aastatel 1918–1920 toimunud Eesti Vabadussõja ajal maipealetungi käigus vallutasid 25. mail 1919 Pihkva Eesti väed ning andsid seejärel üle linna kaitsmise Punaarmee eest Loodearmee väekoondistele Stanisław Bułak-Bałachowiczi juhtimisel. 25. augustil 1919 langes linn uuesti Punaarmee kätte.

Teise maailmasõja ajal oli Pihkva 9. juulist 1941 kuni 23. juulini 1944 Saksa vägede poolt okupeeritud.

Majandus
--------

Linnas paikneb rohkelt ettevõtteid, nende seas:

* AVAR (ОАО "АВТОЭЛЕКТРОАРМАТУРА"), mis tegeleb elektriseadmete tootmisega sõiduautodele, veoautodele, bussidele ja traktoritele (releed, lülitid, kaitsmed, jm elektroonikatooted);
* Ettevõte Elementum (ООО "Элементум") toodab külmutuskappe, soojuspumpasid ja soojusvaheteid.;
* Tehas Zavod ToltŠit (ЗАО "Завод Точлит") on spetsiaaliseerunud valutoodetele (legeeritud terased, malm);
* Õmblusvabrik Slavjanka (ЗАО "Псковская швейная фабрика „Славянка"") mille kaubamärk on Truvor jt.

Pihkvast 6 kilomeetrit kagus asub Pihkva rahvusvaheline lennujaam, mida kasutatakse ka sõjaväelennuväljana.

Muu
---

Pihkvas paiknevad ka

* Venemaa Föderatsiooni õhudessantvägede 76. kaardiväe õhudessantdiviis, kõnekeeles *Pihkva dessantdiviis*.
* 2. üksik spetsnazi brigaad (2-я отдельная ордена Жукова бригада специального назначения)
* 334. sõja-transpordi-lennuväe polk (334-й Берлинский Краснознаменный военно-транспортный авиационный полк) Il-76MD, Il-78, Il-76MD-90A

Sõpruslinnad
------------

Pihkval on järgmised sõpruslinnad

* Prantsusmaa Arles, Prantsusmaa
* Poola Białystok, Poola
* Ukraina Tšernigiv, Ukraina
* Saksamaa Gera, Saksamaa
* Soome Kuopio, Soome
* Hiina Mianyang, Hiina
* Saksamaa Neuss, Saksamaa
* Holland Nijmegen, Holland
* Rootsi Norrtälje, Rootsi
* Saksamaa Paderborn, Saksamaa
* Suurbritannia Perth, Suurbritannia
* Ameerika Ühendriigid Roanoke, USA
* Eesti Tartu, Eesti
* Läti Valmiera, Läti
* Valgevene Viciebsk, Valgevene

Kosma ja Damiani kirik 
Peaingel Miikaeli kirik

UNESCO maailmapärandi ehitised
------------------------------

7. juulil 2019 kanti UNESCO maailmapärandi nimistusse 10 Pihkva ajaloolist ehitist, sealhulgas Peaingel Miikaeli kirik (Церковь Михаила Архангела с Городца), Kosmase ja Damianose kirik (Церковь Козьмы и Дамиана с Примостья), Pihkva Jumalailmumise kirik (Церковь Богоявления), Snetogorski kloostri Jumalaema Sündimise kirik (ансамбль Снетогорского монастыря: собор Рождества Богородицы), Ristija Johannese kirik (Собор Рождества Иоанна Предтечи) jt.

Vaata ka
--------

* Pihkva arhitektuurikoolkonna kirikud

Viited
------

1. ↑
2. ↑  Естественная убыль населения Пскова сократилась на 35%
3. ↑  Итоги Всероссийской переписи населения 2010 года: Население по национальности и владению русским языком. Архивировано 27 декабря 2014 года. Псковстат.
4. ↑  Gorodskoy park kultury i otdykha imeni A.S. Pushkina. yandex.ee. vaadatud 31. september 2023.
5. ↑  [едов В. В. О происхождении топонима Псков // Древности Пскова: археология, история, архитектура. — Псков, 1999.
6. ↑  Esmark, Kim; Hermanson, Lars; Orning, Hans Jacob (2020). "Early Scandinavian power centers in the east". Nordic Elites in Transformation
7. ↑  Mauri Kiudsoo (2016). Viikingiaja aarded Eestist: Idateest, rauast ja hõbedast. Lk 12–14
8. 1 2  Псковский край в истории России. Псковский областной институт повышения квалификации работников образования. Дата обращения: 13 марта 2011.
9. ↑  Henriku Liivimaa kroonika = Heinrici chronicon Livoniae. Ladina keelest tõlkinud Richard Kleis, toimetanud ja kommenteerinud Enn Tarvel. Tallinn: Eesti Raamat 1982. Peatükk XIV 10, lk 111
10. ↑  Henriku Liivimaa kroonika, XV 10, lk 131
11. ↑  Pihkva kremlis hävis põlengus kahe torni katus ERR, 28. aprill 2010
12. ↑  76th Guards Airborne Division, military unit 07264 (76th AAD WMD) (The following units of the Division were spotted in Ukraine: 104th Airborne Regiment (military unit #32515), 234st Airborne Regiment (military unit #74268) )
13. ↑  Города-побратимы. Архивировано 11 июля 2012 года. Краеведческий Архив Псковской области.
14. ↑  Эксперты: включение храмов Пскова в список ЮНЕСКО сохранит исторический облик города. ТАСС (9 июля 2019).

Välislingid
-----------

|  |  |
| --- | --- |
|  | Pildid, videod ja helifailid Commonsis: **Pihkva** |

|  |  |
| --- | --- |
|  | Vikisõnastiku artikkel: **Pihkva** |

* Pihkva veebileht

Pihkva oblasti rajoonid ja oblastilise alluvusega linnad

Bežanitsõ rajoon | Dedovitši rajoon | Dno rajoon | Krasnogorodski rajoon | Kunja rajoon | Loknja rajoon | Neveli rajoon | Novorževi rajoon | Novosokolniki rajoon | Opotška rajoon | Ostrovi rajoon | Oudova rajoon | Palkino rajoon | Petseri rajoon | Pihkva | Pihkva rajoon | Pljussa rajoon | Porhovi rajoon | Pustoška rajoon | Puškinskije Gorõ rajoon | Põtalovo rajoon | Sebeži rajoon | Strugi Krasnõje rajoon | Usvjatõ rajoon | Velikije Luki | Velikije Luki rajoon